- 610.80 పాయింట్లు ఎగిసిన సెన్సెక్స్‌
- 10,421 పాయింట్లకు ఎగువకు నిఫ్టీ
- అనూహ్యంగా పెరిగిన స్టాక్స్‌మార్కెట్లు
- ప్రభుత్వ బ్యాంకింగ్‌ రంగ స్టాక్స్‌ బేజారు
ముంబయి: దేశీయ స్టాక్‌ మార్కెట్లు సోమవారం మదుపరులకు అనూహ్య ఆనందాన్ని పంచాయి. ప్రపంచ మార్కెట్ల నుంచి అందిన అనుకూల పవనాలకు తోడు, దేశీయ సానుకూలతల మధ్య స్టాక్‌ మార్కెట్లు సోమవారం పరుగులు పెట్టాయి. రానున్న ఏడేండ్ల కాలంలో భారత ఆర్థిక వ్యవస్థ 5 ట్రిలియన్ల ఆర్థిక వ్యవస్థ సాయికి చేరనుందంటూ వాణిజ్య, పరిశ్రమల శాఖ మంత్రి సురేష్‌ ప్రభూ చేసిన విశ్లేషణాత్మక వ్యాఖ్యలు కూడా మార్కెట్‌ సెంట్‌మెంట్‌ను పెంచాయి. జనవరి మాసంలో నమోదైన మార్కెట్ల రికార్డు స్థాయులతో పోలిస్తే బీఎస్‌ఈ, ఎన్‌ఎస్‌ఈ సూచీలు గత నెలన్నర కాలంలో దాదాపు 8% మేర పడిపోయాయి. ఈ నేపథ్యంలో చాలా స్టాక్స్‌ అందుబాటు ధరల్లోకి వచ్చాయి. దీంతో మార్కెట్లలోని అన్ని కౌంటర్లలో తాజా కొనుగోళ్లు నమోదవడం కనిపించింది. ఉదయం నుంచే లాభాల్లో పయనించిన స్టాక్‌ మార్కెట్లు ట్రేడింగ్‌ ముగిసే వరకు అదే జోరును కనబరిచాయి. బీఎస్‌ఈ సూచీ సెన్సెక్స్‌ దాదాపు 1.83 శాతం పెరిగి 610.80 పాయింట్ల లాభంతో 33,917.94 పాయింట్ల వద్ద ముగిసింది. మరోవైపు నేషనల్‌ స్టాక్‌ ఎక్స్ఛేంజీ సూచీ నిఫ్టీ 1.9 శాతం మేర పెరిగి 194.55 పాయింట్లు లాభపడి 10,421 పాయింట్ల వద్ద స్థిరసపడింది. సోమవారం మార్కెట్‌ ర్యాలీలో ఐటీసీ, హెచ్‌డీఎఫ్‌సీ స్టాక్‌లు కీలక భూమిక పోషించాయి. కాగా, ప్రభుత్వ రంగ బ్యాంకుల స్టాక్స్‌ నష్టాల్లో ముగిశాయి. మరోవైపు ప్రయివేటు రంగ బ్యాంకింగ్‌ స్టాక్స్‌ లాభాల్లో నడిచాయి. బీఎస్‌ఈ మిడ్‌క్యాప్‌ సూచీ 0.76%, బీఎస్‌ఈ స్మాల్‌క్యాప్‌ సూచీ 0.56% లాభపడ్డాయి. మార్కెట్‌ విస్తృతి అనుకూలంగా కనిపించింది. బీఎస్‌ఈలో 1,370 స్టాక్స్‌ లాభాల్లో నిలవగా.. 1,344 షేర్లు నష్టాల బాట పట్టాయి. బీఎస్‌ఈ టర్నోవర్‌ రూ.4118.57 కోట్లుగా నమోదు అయింది.
అత్యధికంగా లాభపడిన టెలికాం..
రంగాల వారీగా విశ్లేషిస్తే బీఎస్‌ఈలో టెలికాం సూచీ అత్యధికంగా (2.57%) లాభపడింది. లాభపడిన ఇతర సూచీల్లో బీఎస్‌ఈ ఎఫ్‌ఎంసీజీ (2.13%), చమురు-సహజ వాయువు (2.13%), బీఎస్‌ఈ ఐటీ (1.45%), బీఎస్‌ఈ ఆటో (1.38%) ఉన్నాయి. ఐటీసీ స్టాక్‌ అత్యధికంగా 4.09%, భారతీ ఎయిర్‌టెల్‌ 4.68%, టాటా మోటార్స్‌ 3.07 శాతం, రిలయన్స్‌ 1.09 శాతం మేర ఎగిశాయి. అత్యధికంగా నష్టపోయిన బ్యాంక్‌ స్టాక్స్‌లో ఐడీబీఐ (8.49%), బ్యాంక్‌ ఆఫ్‌ ఇండియా (2.51%), పీఎన్‌బీ (0.94%) ఉన్నాయి.
మీ స్నేహితులకు రికమెండ్ చెయ్యండి